Kiri kiumia kithure, muthenya wa umunthi wa aramisi nirio kanitha gatoreki yambagiriria mithenya ithatu mithure kana Easter Triduum iria ikonenie na uvonokio wa andu.
Akiari na kameme ga Kimuri fm Muthikavu wa Embu Paul kariuki Njiru augite mitha ino ya gukunguira kiveo kia uvatiri ikikaga maathaari ma kiroko niundu kivwai kia aramisi nthure gukoragwa na mitha ingi na uguo ikoragwa iri njira imwe ya kuva mavatiri vinya ya kuthii nambere na wira wa Kristu.
Kavindari gaka kanitha ikoragwa igituririkania kunyitanira muno na Yesu Kristu mathiniori make na niguo tuvote kunyitanira nake thiini wa kuriuka gwake.
Mwaka muthiru magongona mama mekikire na njira ya mwanya na arungamiriri anini niundu wa makinyo maria mekiritwe ma kurigiriria murimu wa covid-19 gutamba makiria.
Wanagukorwa muthenya uyu wa aramisi nthure nirio muthikavu na mavatiri mathambagia andu maguru, umunthi matinathambua kurumirira mikana ya kwigitira kumana na homa ya Corona iria ikiritwe ni ruvonge rwa ugima wa mwiri.
Riu muthikavu Kariuki niuritie andu kugwatanira niguo kuvoera aria matagukorwa makigwatanira kanithari ciao niundu wa mawatho ma mwanya maria mekiritwe kauntiri imwe.
Umunthi, nwario athikavu marathimaga maguta maria matumagirwa thiini wa magongona ngurani ma kanitha.
-Muriithi Triple M
kik_Latn kik_Latn kik_Latn kik_Latn kik_Latn kik_Latn kik_Latn grn_Latn